[pic] | AZ EURÓPAI KÖZÖSSÉGEK BIZOTTSÁGA |

Brüsszel, 11.8.2009

COM(2009) 424 végleges

2009/0117 (CNS)

Javaslat:

A TANÁCS IRÁNYELVE

a 2000/29/EK irányelvnek a laboratóriumi vizsgálatok végzésének átruházása tekintetében történő módosításáról

INDOKOLÁS

A JAVASLAT HÁTTERE

A tagállamok illetékes hatóságai által végzendő növény-egészségügyi hatósági ellenőrzések keretében a laboratóriumi feladatok alárendelt szervekre történő átruházása (2000/29/EK irányelv[1] 2. cikke (1) bekezdése g) ponjának ii. alpontja) a megbeszélések visszatérő témájává vált a tagállamok és a Bizottság között az utóbbi években.

A tagállamok több alkalommal is említették, hogy nemzeti növényvédelmi szolgálataik átszervezése során nehézségeket jelentenek számukra az uniós növény-egészségügyi jogszabályok jelenlegi előírásai, melyek előírják, hogy azokat a szerveket, melyekre a laboratóriumi feladatok átruházhatók, kizárólag meghatározott közfeladatokkal lehet megbízni.

Az átruházásra vonatkozó rendelkezések 1991-ben kerültek be az irányelvbe. Azóta fejlődött a tagállamok növény-egészségügyi hatóságainak felépítése, és feladataik is módosultak. Több tagállamban azok a szervezetek (egyetemek, kutatóintézetek és magánlaboratóriumok), melyekre átruházható lenne a hatósági laboratóriumi vizsgálatok elvégzése, sok esetben nem felelnek meg a 2000/29/EK irányelv 2. cikke (1) bekezdése g) ponjának ii. alpontjában szereplő követelményeknek, és számolni lehet az összeférhetetlenség kockázatával is. Az ilyen szervezetek bevonására azonban olyan rendkívül specifikus vizsgálatok elvégzéséhez van szükség, melyekkel kimutatható és megerősíthető az Unióban elő nem forduló károsító szervezetek jelenléte; az ilyen vizsgálatok elvégzésére azon csak kevés szervezet képes. A 2000/29/EK irányelv keretében végzett laboratóriumi vizsgálatok nagymértékben technikai feladatok, melyek igen eltérő technikai berendezéseket és magasan képzett laboratóriumi személyzetet igényelnek; ez utóbbi azonban csak kis számban áll rendelkezésre.

A laboratóriumi vizsgálatok átruházására vonatkozó követelményeknek a meglévő szükségletekhez történő hozzáigazítása érdekében helyénvalónak tűnik rövid távon módosítani a 2000/29/EK irányelv 2. cikke (1) bekezdése g) ponjának ii. alpontját. A Tanács egy 2007. decemberi munkacsoporti ülésén a növény-egészségügyi szolgálatok vezetőinek (COPHS) többsége támogatta ezt a megközelítést.

KONZULTÁCIÓ AZ ÉRDEKELTEKKEL; HATÁSVIZSGÁLAT

2008 áprilisában készült egy dokumentum, mely bemutatta a témát. Tekintettel a javasolt módosítások csekély hatására, nem tartották szükségesnek a teljes hatásvizsgálatot.

A JAVASLAT JOGI ELEMEI

A 2000/29/EK irányelv 2. cikke (1) bekezdése g) pontja ii. alpontjának javasolt módosításai a következőket foglalnák magukban:

- egy olyan rendelkezés, mely lehetővé teszi, hogy az átruházott feladatokat végrehajtó jogi személyek kibővíthessék tevékenységeiket az említett irányelvben említettektől eltérő laboratóriumi vizsgálati tevékenységekkel;

- egy olyan rendelkezés, mely lehetővé teszi, hogy a laboratóriumi vizsgálatok végzését olyan jogi személyekre ruházzák át, melyek az irányelv keretében nem kizárólag közfeladatokkal vannak megbízva;

- mindkét esetben olyan rendelkezések, melyek garantálják, hogy az irányelv szerint átruházott feladatok egy tagállam illetékes hivatalos szerveinek fennhatósága és felügyelete alatt maradnak, és hogy az illetékes hivatalos szervek igazolják, hogy a szóban forgó jogi személyek pártatlanok és nem összeférhetetlenek az átruházott feladatok végrehajtását illetően.

KÖLTSÉGVETÉSI VONZATOK

Ennek a tanácsi irányelvre irányuló javaslatnak nincsenek a közösségi költségvetést érintő vonzatai.

2009/0117 (CNS)

Javaslat:

A TANÁCS IRÁNYELVE

(…)

a 2000/29/EK irányelvnek a laboratóriumi vizsgálatok végzésének átruházása tekintetében történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára,

tekintettel az Európai Parlament véleményére[2],

mivel:

1. A növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelv[3] értelmében a tagállamok illetékes hivatalos szervei az ezen irányelvben meghatározott feladatokat – beleértve a laboratóriumi vizsgálatokat – csak olyan jogi személyre ruházhatják át, amely hivatalosan elfogadott alapszabálya szerint kizárólag meghatározott közfeladatokkal van megbízva.

2. A 2000/29/EK irányelv keretében elvégzendő laboratóriumi vizsgálatok nagymértékben technikai jellegűek, és különböző tudományos területeket érintenek. Az ilyen vizsgálatok igen eltérő és költséges technikai berendezéseket és magasan képzett olyan laboratóriumi személyezetet igényelnek, mely képes alkalmazkodni a diagnosztikai módszerek gyors fejlődéséhez. Az elmúlt években megnövekedett az elvégzendő vizsgálatok száma. Ennek eredményeképpen rendkívül nehézzé vált olyan jogi személyeket találni, akik megfelelnek minden szükséges követelménynek.

3. Emiatt helyénvaló elrendelni, hogy a 2000/29/EK irányelv által előírt számos és különféle laboratóriumi vizsgálatot a kizárólag meghatározott közfeladatokkal megbízott jogi személyeken kívün át lehessen ruházni az e követelménynek meg nem felelő jogi személyekre is, így pl. egyetemekre, kutatóintézetekre vagy magánlaboratóriumokra, amennyiben ezek eleget tesznek bizonyos feltételeknek.

4. Ezzel egyidejűleg helyénvaló az átruházott feladatokat a 2000/29/EK irányelvnek megfelelően végző jogi személyek számára engedélyezni, hogy laboratóriumaikat olyan vizsgálati tevékenységek végzésére is használhassák, melyek nem tartoznak meghatározott közfeladataik közé.

5. Ezért a 2000/29/EK irányelv 2. cikke (1) bekezdésének g) ponját ennek megfelelően módosítani kell,

ELFOGADTA EZT AZ IRÁNYELVET:

1. cikk

A 2000/29/EK irányelv 2. cikke (1) bekezdésének g) pontja helyébe a következő szöveg lép:

„Egy tagállam illetékes hivatalos szervei – a nemzeti jogszabályokkal összhangban – átruházhatják az ezen irányelvben meghatározott feladatokat bármely, akár a köz-, akár a magánjog hatálya alá eső jogi személyre úgy, hogy azokat felhatalmazásuk alapján és felügyeletük mellett e jogi személy végezze el, feltéve hogy e jogi személy – és annak tagjai – személyesen nem érdekeltek az általuk tett intézkedések kimenetelében. A tagállamok illetékes hivatalos szervei biztosítják, hogy az ilyen jogi személyt hivatalosan jóváhagyott alapszabálya értelmében kizárólag meghatározott közfeladatokkal bízzák meg, kivéve a laboratóriumi vizsgálatokat, melyeket a jogi személy abban az esetben is elvégezhet, ha azok nem tartoznak meghatározott közfeladatai közé.

Mindazonáltal a második albekezdés második mondatának ellenére egy tagállam illetékes hivatalos szervei az ezen irányelvben előírt laboratóriumi vizsgálatokat olyan jogi személyre is átruházhatják, mely nem felel meg a szóban forgó előírásnak, feltéve hogy az érintett illetékes hivatalos szerv az átruházás teljes ideje alatt biztosítja, hogy az a jogi személy, melyre átruházza a laboratóriumi vizsgálatok végzését, pártatlan marad, és hogy a ráruházott feladatok elvégzése és egyéb tevékenységei között nincs érdekellentét.”

2. cikk

A tagállamok legkésőbb 2010. június 30-ig elfogadják és kihirdetik azokat a törvényi, rendeleti és közigazgatási rendelkezéseket, melyek az ennek az irányelvnek való megfeleléshez szükségesek. E rendelkezések szövegét, valamint az e rendelkezések és az irányelv közötti megfelelést bemutató táblázatot haladéktalanul megküldik a Bizottságnak.

Ezeket a rendelkezéseket 2010. július 1-jétől alkalmazzák.

A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.

3. cikk

Ez az irányelv az Európai Unió Hivatalos Lapjában való kihirdetését követő huszadik napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, […]-án/-én.

a Tanács részéről

az elnök

[1] A Tanács 2000/29/EK irányelve (2000. május 8.) a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről (HL L 169., 2000.7.10., 1. o.).

[2] HL C […], […], […] o.

[3] HL L 169., 2000.7.10., 1. o.